Eins og kunnugt er hefur Vegagerðin tekið við rekstri almenningssamgangna á landsbyggðinni en samningar um almenningssamgöngur á Suðurlandi , á milli SASS og Vegagerðarinnar , rann út um áramótin . Vegagerðin , fyrir hönd ríkisins , tók sem sagt formlega við rekstrinum frá og með 1. janúar sl . Skv. upplýsingum frá Vegagerðinni verður þjónustan með óbreyttu sniði árið 2020 en áréttað hefur verið við stofnunina að mikilvægt sé að sveitarfélögin á Suðurlandi komi áfram að ákvörðunum varðandi þörf og leiðarval í landshlutanum . Við eigum ekki von á öðru en samráðið og samstarfið haldi áfram á árinu . Samhliða því að Vegagerðin sinnir daglegum rekstri er stofnunin með í undirbúningi útboð á akstursþjónustunni og gert er ráð fyrir að nýr samningur við akstursaðila taki gildi frá og með 1. janúar 2021 .